sd(4)

NUME
sd - controlor pentru unități de disc SCSI

SINOPSIS
#include <linux/hdreg.h>        /* pentru HDIO_GETGEO */
#include <linux/fs.h>           /* pentru BLKGETSIZE și BLKRRPART */

CONFIGURARE
Numele dispozitivului de bloc are următoarea formă: sdlp, unde l este o literă care indică unitatea fizică, iar p este un număr care indică partiția de pe unitatea fizică respectivă. Adesea, numărul partiției, p, nu este menționat atunci când dispozitivul corespunde întregii unități.

Discurile SCSI au un număr de dispozitiv principal de 8 și un număr de dispozitiv secundar de forma (16 * numărul_unității) + numărul_partiției, unde numărul_unității este numărul unității fizice în ordinea detectării, iar numărul_partiției este după cum urmează:

•   partiția 0 este întreaga unitate

•   partițiile 1–4 sunt partițiile „primare” DOS

•   partițiile 5–8 sunt partițiile DOS „extinse” (sau „logice”)

De exemplu, /dev/sda va avea major 8, minor 0 și se va referi la întreaga primă unitate SCSI din sistem; iar /dev/sdb3 va avea major 8, minor 19 și se va referi la a treia partiție DOS „primară” de pe a doua unitate SCSI din sistem.

În acest moment, sunt furnizate doar dispozitive de blocuri. Dispozitivele brute nu au fost încă implementate.

DESCRIERE
Sunt furnizate următoarele apeluri ioctl:

HDIO_GETGEO
    Returnează parametrii discului BIOS în următoarea structură:

    struct hd_geometry {
        unsigned char  heads;
        unsigned char  sectors;
        unsigned short cylinders;
        unsigned long  start;
    };

    Un indicator la această structură este transmis ca parametru ioctl(2).

    Informația returnată în parametru este geometria discului unității de disc cum este înțeleasă de DOS! Această geometrie nu este geometria fizică a unității de disc. Cu toate acestea, ea este utilizată la construirea tabelului de partiții al unității și este necesară pentru funcționarea convenabilă a fdisk(1), efdisk(1) și lilo(1). În cazul în care informațiile privind geometria nu sunt disponibile, se va returna zero pentru toți parametrii.

BLKGETSIZE
    Returnează dimensiunea dispozitivului în sectoare. Parametrul ioctl(2) trebuie să fie un indicator la un long.

BLKRRPART
    Forțează o recitire a tabelelor de partiții ale discurilor SCSI. Nu este necesar niciun parametru.

    Operațiile SCSI ioctl(2) sunt, de asemenea, acceptate. Dacă este necesar parametrul ioctl(2), iar acesta este NULL, atunci ioctl(2) eșuează cu eroarea EINVAL.

FIȘIERE

/dev/sd[a-h]
    întregul dispozitiv

/dev/sd[a-h][0-8]
    partiții de blocuri individuale

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.