FATLABEL(8)

NUME
fatlabel - stabilește sau obține eticheta sistemului de fișiere MS-DOS sau ID-ul volumului

SINOPSIS
fatlabel [OPȚIUNI] DISPOZITIV [NOU]

DESCRIERE
fatlabel va afișa sau va modifica eticheta volumului sau ID-ul volumului de pe sistemul de fișiere MS-DOS localizat pe DISPOZITIV. În mod implicit, funcționează în modul etichetă. Poate fi comutat în modul ID de volum cu opțiunea -i sau --volume-id.

Dacă parametrul NOU este omis, atunci eticheta sau ID-ul volumului existent este scris pe ieșirea standard. O etichetă nu poate fi mai lungă de 11 octeți și ar trebui să fie scrisă cu majuscule pentru o mai bună compatibilitate. Nu este permis un șir de caractere gol sau o etichetă formată numai din spațiu alb. Un ID de volum trebuie să fie dat sub forma unui număr hexazecimal (fără „0x” de început sau similar) și trebuie să se încadreze în 32 de biți.

OPȚIUNI

-i, --volume-id
    Comută la modul ID volum.

-r, --reset
    Elimină eticheta în modul etichetă sau generează un nou ID în modul ID volum.

-c PAGINA, --codepage=PAGINA
    Utilizează pagina de cod DOS PAGINA pentru a codifica/decodifica eticheta. În mod implicit, se utilizează pagina de cod 850.

-h, --help
    Afișează mesajul de ajutor și termină.

-V, --version
    Afișează numărul versiunii și termină.

COMPATIBILITATE și ERORI
Din motive istorice, eticheta FAT este stocată în două locații diferite: în sectorul de pornire și ca o intrare specială a etichetei de volum în directorul rădăcină. MS-DOS 5.00, MS-DOS 6.22, MS-DOS 7.10, Windows 98, Windows XP și, de asemenea, Windows 10 citesc eticheta FAT numai din directorul rădăcină. Absența etichetei de volum în directorul rădăcină este interpretată ca fiind o etichetă goală sau fără etichetă, chiar dacă sectorul de pornire conține o etichetă validă. Atunci când sistemul Windows XP sau Windows 10 modifică o etichetă FAT, acesta o stochează numai în directorul rădăcină — lăsând sectorul de pornire neschimbat. Ceea ce duce la probleme atunci când o etichetă este eliminată în Windows. Vechea etichetă este încă stocată în sectorul de pornire, dar este eliminată din directorul rădăcină. dosfslabel înainte de versiunea 3.0.7 funcționa numai cu etichete FAT stocate în sectorul de pornire, ignorând complet o etichetă de volum din directorul rădăcină. dosfslabel din versiunile 3.0.7–3.0.15 citește etichetele FAT din directorul rădăcină și, în caz de absență, revine la o etichetă stocată în sectorul de pornire. Operația de modificare a dus la actualizarea unei etichete în sectorul de pornire și uneori și în directorul rădăcină din cauza erorii. Această eroare a fost corectată în versiunea 3.0.16 a dosfslabel și de la această versiune dosfslabel actualizează eticheta în ambele locații. Începând cu versiunea 4.2, fatlabel citește o etichetă FAT numai din directorul rădăcină (ca în sistemele MS-DOS și Windows), dar modifică o etichetă FAT în ambele locații. În versiunea 4.2 a fost reparată manipularea etichetelor goale și a etichetelor care încep cu un octet 0xE5. De asemenea, în această versiune a fost adăugat suportul pentru etichete non-ASCII în conformitate cu pagina de cod DOS specificată și au fost adăugate verificări dacă o nouă etichetă este validă. Se recomandă insistent să nu se utilizeze dosfslabel înainte de versiunea 3.0.16.

CODURI DE PAGINĂ DOS
Sistemele MS-DOS și Windows utilizează pagina de cod DOS (OEM) pentru codificarea și decodificarea etichetei FAT. În sistemele Windows, pagina de cod DOS este globală pentru toate aplicațiile care rulează și nu poate fi configurată în mod explicit. Ea este stabilită implicit prin opțiunea Limba pentru programele non-Unicode disponibilă în Opțiuni regionale și lingvistice din Panou de control. Pagina de cod DOS implicită pentru «fatlabel» este 850. A se vedea următorul tabel de corespondență între pagina de cod DOS și Limba pentru programele non-Unicode:
Pagină de cod | Limba
437 | engleză (India), engleză (Malaezia), engleză (Republica Filipineză), engleză (Singapur), engleză (Africa de Sud), engleză (Statele Unite), engleză (Zimbabwe), filipineză, hausa, igbo, inuktitut, kinyarwanda, kiswahili, yoruba
720 | arabă, dari, persană, urdu, uyghur
737 | greacă
775 | estonă, letonă, lituaniană
850 | africană, alsaciană, bască, bretonă, catalană, corsicană, daneză, olandeză, engleză (Australia), engleză (Belize), engleză (Canada), engleză (Caraibe), engleză (Irlanda), engleză (Jamaica), engleză (Noua Zeelandă), engleză (Trinidad și Tobago), engleză (Regatul Unit), feroeză, finlandeză, franceză, frizonă, frizonă, galiciană, germană, groenlandeză, islandeză, indoneziană, irlandeză, isiXhosa, isiZulu, italiană, k'iche, sorabă de Jos, luxemburgheză, malaeziană, mapudungun, mohawk, norvegiană, occitană, portugheză, quechua, romanșă, sami, galică scoțiană, Sesotho sa Leboa, setswana, spaniolă, suedeză, tamazight, sorabă superioară, galeză, wolof
852 | albaneză, bosniacă (latină), croată, cehă, maghiară, poloneză, română, sârbă (latină), slovacă, slovenă, turkmenă
855 | bosniacă (cirilică), sârbă (cirilică)
857 | azeră (latină), turcă, uzbecă (latină)
862 | ebraică
866 | azeră (chirilică), bașkiră, belarusă, bulgară, kirghiză, macedoneană, mongolă, rusă, tadjică, tătară, ucraineană, uzbecă (chirilică), yakută
874 | thailandeză
932 | japoneză
936 | chineză (simplificată)
949 | coreeană
950 | chineză (tradițională)
1258 | vietnameză

CONSULTAȚI ȘI
fsck.fat(8), mkfs.fat(8)

PAGINA WEB PRINCIPALĂ
Pagina principală a proiectului dosfstools este pagina proiectului GitHub (https://github.com/dosfstools/dosfstools).

AUTORI
dosfstools au fost scrise de Werner Almesberger (werner.almesberger@lrc.di.epfl.ch), Roman Hodek (Roman.Hodek@informatik.uni-erlangen.de), și alții. Actualii menținători sunt Andreas Bombe (aeb@debian.org) și Pali Rohár (pali.rohar@gmail.com),

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.