sane-net(5)

NUME
sane-net - controlor de rețea SANE

DESCRIERE
Biblioteca sane-net implementează un controlor SANE (Scanner Access Now Easy) care oferă acces la dispozitivele de achiziție a imaginilor prin intermediul unei conexiuni de rețea. Acest lucru face posibilă controlarea dispozitivelor atașate la o gazdă la distanță și oferă, de asemenea, un mijloc de a acorda utilizatorilor acces la resurse protejate.

NUME DE DISPOZITIVE
Acest controlor așteaptă nume de dispozitive de forma:

    host:device

Unde host este numele (sau adresa IP a) gazdei (de la distanță) și device este numele dispozitivului de pe această gazdă care trebuie adresat. Dacă numele dispozitivului nu conține două puncte (:), atunci întregul șir este tratat ca șirul device pentru gazda implicită. Gazda implicită este gazda listată ultima în fișierul de configurare (a se vedea mai jos).

O adresă IPv6 poate fi specificată între paranteze drepte:

    [::1]:device

CONFIGURARE
Fișierul net.conf conține atât opțiunile controlorului, cât și o listă de nume de gazdă (sau adrese IP) care trebuie contactate pentru cererile de scanare. Tot ceea ce nu este una dintre opțiunile enumerate mai jos va fi tratat ca un nume de gazdă.

connect_timeout = nsecs
    Timpul de așteptare (în secunde) pentru conexiunea inițială la serverul saned(8). Acest lucru va împiedica controlorul să se blocheze timp de mai multe minute încercând să se conecteze la o gazdă saned(8) care nu răspunde (întrerupere de rețea, gazdă căzută, ...). Variabila de mediu SANE_NET_TIMEOUT poate fi, de asemenea, utilizată pentru a specifica timpul de așteptare în timpul execuției.

Liniile goale și liniile care încep cu un simbol hash (#) sunt ignorate. Rețineți că adresele IPv6 din acest fișier nu trebuie să fie incluse între paranteze pătrate. Un exemplu de fișier de configurare este prezentat mai jos:

    scan-server.somedomain.firm
    192.168.0.1
    # acesta este un comentariu
    localhost
    ::1

Lista de gazde de mai sus poate fi extinsă în timpul execuției cu ajutorul variabilei de mediu SANE_NET_HOSTS. Această variabilă de mediu este o listă de nume de gazde sau adrese IP, separate prin două puncte, care trebuie contactate în plus față de gazdele menționate în fișierul de configurare. De exemplu, un utilizator ar putea defini variabila de mediu la șirul de caractere:

    new.scanner.com:[::1]:192.168.0.2:scanner.univ.edu

Pentru a solicita ca gazdele new.scanner.com , [::1] , 192.168.0.2 și scanner.univ.edu să fie contactate în plus față de gazdele enumerate mai sus.

Pentru ca acest controlor să funcționeze corect, este necesar să se definească și serviciul sane-port în /etc/services folosind o linie de forma următoare:

    sane-port 6566/tcp # demonul de scanare a rețelei SANE

FIȘIERE

/etc/sane.d/net.conf
    Fișierul de configurare al controlorului (a se vedea, de asemenea, descrierea SANE_CONFIG_DIR de mai jos).

/usr/lib/sane/libsane-net.a
    Biblioteca statică care implementează acest controlor.

/usr/lib/sane/libsane-net.so
    Biblioteca partajată care implementează acest controlor (prezentă pe sistemele care acceptă încărcare dinamică).

MEDIU

SANE_CONFIG_DIR
    Această variabilă de mediu specifică lista de directoare care pot conține fișierul de configurare. Pe sistemele *NIX, directoarele sunt separate prin două puncte („:”), în cazul sistemelor OS/2, ele sunt separate prin punct și virgulă („;”). Dacă această variabilă nu este definită, fișierul de configurare este căutat în două directoare implicite: mai întâi, în directorul de lucru curent („.”) și apoi în /etc/sane.d. Dacă valoarea variabilei de mediu se termină cu caracterul separator de directoare, atunci directoarele implicite sunt căutate după directoarele specificate explicit. De exemplu, dacă se definește SANE_CONFIG_DIR la „/tmp/config:”, se vor căuta (în această ordine) directoarele tmp/config, . și /etc/sane.d.

SANE_NET_HOSTS
    O listă de nume de gazde sau adrese IP, separate prin două puncte, care urmează să fie contactate de acest controlor.

SANE_NET_TIMEOUT
    Numărul de secunde de așteptare a unui răspuns de la serverul saned(8) pentru cererea inițială de conectare.

SANE_DEBUG_NET
    Dacă biblioteca a fost compilată cu suportul de depanare activat, această variabilă de mediu controlează nivelul de depanare pentru acest controlor. De exemplu, o valoare de 128 solicită imprimarea tuturor datelor de depanare. Nivelurile mai mici reduc volumul de informații.

ERORI
În cazul în care timpul de așteptare a lui saned(8) a expirat, controlorul de rețea poate intra în buclă cu cereri de autorizare.

CONSULTAȚI ȘI
sane(7), saned(8), sane-dll(5), scanimage(1) http://www.penguin-breeder.org/?page=sane-net

AUTOR
David Mosberger și Andreas Beck

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.